Nuwe stroomdiens bied kykgenot in Afrikaans wêreldwyd | Maroela Media
Afrikaanssprekendes wêreldwyd kan nou eerstehands na gehalte-programme in hul moedertaal kyk deur gebruik te maak van die splinternuwe internetstroomdiens, MYtv Online.
Intekenaars van dié stroomdiens sal gratis en onbeperkte toegang geniet tot 'n legio Afrikaans-programme soos VASKAP, Kos is oppie tafel, Karoolus & Lente en verskeie ander leefstyl- en kinderprogramme asook Christelike programme.
Jaco Ferreira, hoof van MYtv Online, het gesê daar is 'n verskuiwing in hoe mense media en vermaak gebruik.
"Met die erkenning van hierdie tendens het MYtv sy horisonne verbreed tot 'n internetverbruikers-mediahuis met 'n nuwe benadering tot vermaak, interaktiewe en geteikende verspreiding en vervaardiging van digitale inligting aan gefokusde teikenmarkte," het Ferreira gesê.
"Die vlagdraer van MYtv naamlik MYtv Online, is 'n aanlynvideo-op-aanvraag vermaakplatform in Afrikaans wat gratis beskikbaar is aan 'n spesifieke teikenmark. Nie meer maandelikse subskripsies en gedwonge programskedules met herhalings en gunsteling-programme wat na 'n tyd verdwyn nie."
Volgens Ferreira is dit nie net Afrikaanssprekendes in die buiteland wat steeds in voeling wil bly met hul taal en kultuur nie, maar alle Afrikaanssprekendes, en dat nie almal die huidige betaalplatforms kan bekostig nie.
"Televisieprogramme is 'n wonderlike manier om Afrikaans lewend te hou. Afrikaans as taal en kultuur is baie uiteenlopend en uniek en deur die huidige internetplatform poog MYtv Online om te verseker dat alle Afrikaanssprekendes toegang het tot hierdie diens. Maak nie saak waar die persoon woon nie – Kaapstad, Springbok, New York of Sandton – elkeen kan sy Afrikaanse herkoms beleef op sy eie unieke manier."
Besoek die webwerf by www.mytv.co.za.
Gratis? Ek het ook al die woord gratis gehoor op die internet en dan uitgevind dit is alles behalwe gratis. Daar is altyd 'n slang in die gras. Daar is 'n rukkie gelede 'n Christelike TV diens geloods wat almal belowe het dit is gratis en skielik is dit R144 per maand.